Guptas wil glo net wit werkers hêDie bruidspaar, Vega Gupta en Aakash Jahajgarhia by die Valley of Waves, Sun City Foto: Haranath Ghosh, Twitter Volgens vakbondfederasie Cosatu in die Noordwes-provinsie ontvang die Gupta-familie, wat tans in Sun City tuisgaan vir ‘n familietroue, voorkeurbehandeling en tree hulle rassisties op. “Die familie is onder polisiebeskerming terwyl hulle by die oord tuisgaan en alle vervoer vind onder polisiebegeleiding met amptelike voertuie plaas,” het Cosatu Donderdag in ‘n verklaring gesê. “Die familie wil glo nie deur swart personeellede van die oord bedien word nie, en eis dat hulle slegs deur wit personeel bedien word. Dit sluit die skoonmaak van kamers, voorbereiding van kos en bestuurders van pendelvoertuie by die oord in.” “Dit is rassisme in sy ergste graad en ons kan nie toelaat dat dit plaasvind in ‘n land waar rassisme ‘n misdaad is nie,” het Cosatu gesê. Volgens Cosatu is daar ‘n skakel tussen die landing van die Gupta-familie se privaatvliegtuig by Waterkloof-lugmagbasis en die gebruik van polisie-begeleiding. “Dit beteken iemand in die veiligheidsdepartement van die land het magtiging gegee, aangesien ons glo dat die lede van die polisiediens opdrag van hul owerhede af ontvang het.” Cosatu doen ‘n beroep op die regering om die gebruik van staatshulpbronne vir privaatbesigheid te staak en dat alle lede van die polisiediens, wat ontplooi is om die Guptas te beskerm, met onmiddellike effek onttrek moet word. Cosatu doen ook ‘n beroep op Sun City om nie die Guptas toe te laat om rassisties in die oord op te tree nie. Die uitvoerende hoof van Cosatu sal Sun City op 3 Mei besoek om met werknemers, wat aan die beweerde rassisme onderwerp is, te vergader. Lees ook: Hoë geskors oor Gupta-fiasko Doeanebeamptes glo nie by Gupta-landing Foto’s: DA wil Gupta-vervoerreëlings ondersoek Gupta-troue: SANW glo onbewus van Waterkloof LMB-toestemming Gupta-gaste mag by Waterkloof LMB land Guptas reël “bruilof van die eeu”